SKRIFTLIG FORESPØRGSEL E-1307/03

af Bill Newton Dunn (ELDR) til Kommissionen

(7. april 2003)

Om: Armillatox

Armillatox, som er et hyppigt anvendt middel til bekæmpelse af honningsvamp, er i fare for at blive forbudt ved kommende EU-lovgivning. Armillatox fremstilles imidlertid ved lavtemperaturdestillation, og nogle mener, at det kun efterlader få, om nogen, toksiske rester.

Kan Kommissionen oplyse, om det er rigtigt, at Armillatox vil blive forbudt, og om det overvejes at gøre, eller om der allerede er gjort, en undtagelse for denne behandling?

Svar afgivet på Kommissionens vegne af David Byrne

(16. maj 2003)

Armillatox er et produkt, der indeholder en kompleks blanding af tjæresyrer i ricinusolie. Tjæresyre anses for at være et aktivt stof, der skal reguleres i henhold til Rådets direktiv 91/414/EØF af 15. juli 1991 om markedsføring af plantebeskyttelsesmidler(1). Hvis tjæresyre anvendes i plantebeskyttelsesmidler, skal dette anmeldes i henhold til proceduren i Kommissionens forordning (EF) nr. 451/2000(2). Da der ikke er indgivet anmeldelse om tjæresyrerne, og da der ikke er givet godkendelse af dem til væsentlige anvendelsesformål i overensstemmelse med Kommissionens forordning (EF) nr. 2076/2002(3), har medlemsstaterne pligt til at trække godkendelser af plantebeskyttelsesmidler, som indeholder disse stoffer, tilbage inden den 25. juli 2003 og begrænse varigheden af en eventuel restsalgsperiode til maksimalt seks måneder derefter. Anden anvendelse af tjæresyrer berøres ikke af ovennævnte forordninger.

Der skulle imidlertid indgives anmeldelse om anvendelsen af tjæresyre som desinfektionsmiddel i plantebeskyttelsesmidler, der ikke påføres direkte, i henhold til fjerde fase i vurderingsprogrammet, der blev vedtaget ved Kommissionens forordning (EF) nr. 1112/2002(4). Armillatox markedsføres for øjeblikket til netop disse anvendelser i Irland og Det Forenede Kongerige, men der er ikke modtaget nogen anmeldelse fra Armillatox Ltd., producenten af Armillatox. Ikke desto mindre indkom der i oktober 2002 en anmeldelse i henhold til forordning (EF) nr. 1112/2002 vedrørende tjæresyrer med højt kogepunkt (high boiling tar acids (HBTA)) fra en anden ansøger i Det Forenede Kongerige. Uden i øvrigt at foregribe udfaldet af den videre vurderingsprocedure, forekommer anmeldelsen at kunne tillades, og er det tilfældet, kan HBTA blive på markedet, mens produktet vurderes i henhold til direktivet.

På grund af det begrænsede marked for disse produkter i Fællesskabet er det ikke urimeligt at antage, at visse potentielle anmeldere af tjæresyrer har undladt at indgive anmeldelse af hovedsagelig økonomiske årsager. Det forhindrer så desværre virksomhederne i at danne partnerskaber med henblik på at dele udgifterne til udarbejdelse af tekniske dossierer til støtte for optagelsen af deres aktive stoffer i bilag I til Rådets direktiv 91/414/EØF.

Indtil Rådets direktiv 91/414/EØF er blevet revideret, har producenterne af HBTA, der anvendes som desinfektionsmiddel i plantebeskyttelsesmidler, således stadig mulighed for at komme ind på eller blive på markedet med deres produkt. Det er dog klart fastsat i direktivet, at aktive stoffer kun kan accepteres, hvis det bevises, at de kan anvendes sikkert under hensyntagen til menneskers eller dyrs sundhed eller til beskyttelsen af miljøet. Det skal ikke mindst bevises, at produktet, som det hævdes i forespørgslen, ikke efterlader nogen rester, der kan give anledning til bekymring. Dette primære hensyn vejer tungere end landbrugets og andre behov.

I lyset af ovennævnte drøfter Kommissionen for øjeblikket med medlemsstaterne, hvordan kravene vedrørende procedurer og data kan lempes for niche- og lavrisikostoffer. Det kunne ske i de tilfælde, hvor producenterne kan fremføre videnskabelige begrundelser for, at visse data er unødvendige, f.eks. at det ikke er nødvendigt at vedlægge en forbrugeroplysningsbrochure om stoffer, der udelukkende anvendes til prydplanter, der ikke bruges som fødevarer eller dyrefoder. Kommissionen har til hensigt at findes en passende løsning for de stoffer, der skal vurderes i forbindelse med fjerde fase, og kombinere det høje niveau for forbruger-, dyre- og miljøbeskyttelse med en fornuftig og pragmatisk fremgangsmåde i vurderingsprocessen.

(1) EFT L 230 af 19.8.1991.

(2) Kommissionens forordning (EF) nr. 451/2000 af 28. februar 2000 om de nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF, EFT L 055 af 29.2.2000.

(3) Kommissionens forordning (EF) nr. 2076/2002 af 20. november 2002 om forlængelse af den periode, der er angivet i artikel 8, stk. 2, i Rådets direktiv 91/414/EØF, og om afvisning af optagelse af visse aktive stoffer i bilag I til dette direktiv og tilbagetrækning af godkendelser af plantebeskyttelsesmidler, der indeholder disse stoffer (EØS-relevant tekst), EFT L 319 af 23.11.2002.

(4) Kommissionens forordning (EF) nr. 1112/2002 af 20. juni 2002 om de nærmere bestemmelser for iværksættelsen af fjerde fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF (EØS-relevant tekst), EFT L 168 af 27.6.2002.